钦定古今图书集成/明伦汇编/官常典/第635卷 > 赵轨
## 钦定古今图书集成/明伦汇编/官常典/第635卷 > 赵轨

按《隋书循吏传》：“轨，河南雒阳人也。父肃，魏廷尉卿。轨
少好学，有行检，周蔡王引为记室，以清苦闻。迁卫州
治中。高祖受禅，转齐州别驾。在州四年，考绩连最。持
节使者郃阳公梁子恭状上，高祖嘉之。时卫王爽为
原州总管，上见爽年少，以轨所在有声，授原州总管
司马。后数年，迁硖州刺史，抚缉萌夷，甚有恩惠。寻转”
寿州总管长史。芍陂旧有五门堰，芜秽不修，轨于是劝课人吏，更开三十六门，灌田五千馀顷，人赖其利。
秩满归乡里，卒于家，时年六十二。